Megállapodás megszüntetése közös megegyezéssel


amely létrejött egyrészről Martfű Város Önkormányzata (székhelye: Martfű, Szent István tér 1.) képviselője: Dr. Papp Antal polgármester, másrészről a FOG-DA 2003 Egészségügyi és Kereskedelmi BT (székhelye: Szolnok, Hajó út 15., adószáma: 115030642-2-16) képviselője: Dr. Szolga Ferenc között, az alábbiak szerint: 

I. Előzmények:

1. A Felek 1997. augusztus 1-től területi ellátási kötelezettséggel egészségügyi szolgáltatás nyújtására vonatkozó megállapodást kötöttek a Martfű város I. számú fogorvosi körzetére vonatkozóan a fogorvosi alapellátás feladatainak ellátására.
2. Tekintettel arra, hogy a FOG-DA 2003 Egészségügyi és Kereskedelmi BT képviselőjeként Dr. Szolga Ferenc 2017. június 20-án bejelentette, hogy egyéni vállalkozói tevékenységének nyilvántartásba vétele megtörtént és 2017. szeptember 1-től a továbbiakban a tevékenységét egyéni vállalkozóként kívánja folytatni, Felek a megállapodás közös megegyezéssel történő megszüntetésében egyeztek meg, az alábbiak szerint:

II. Megállapodás:

1. A Felek jelen közös megegyezésben rögzítik azon megállapodásukat, hogy az általuk kötött I.1. alpontban meghatározott megállapodást 2017. augusztus 31-i hatállyal, közös akarattal megszüntetik.
2. Felek rögzítik, hogy az I.1. alpontban meghatározott megállapodásuk jelen közös megegyezésben foglalt megszüntetésére figyelemmel, annak 7. pontjában részletezett, a FOG-DA 2003. Egészségügyi és Kereskedelmi BT rendelkezésére bocsátott rendelő és kiegészítő helyiségek működtetési költségeihez történő hozzájárulási kötelezettség 2017. augusztus 31-ig esedékes teljesítésén kívül egymással szemben követelésük nincsen.
3. A FOG-DA 2003. Egészségügyi és Kereskedelmi BT vállalja, hogy a jelen megállapodás II/2. alpontjában foglaltak szerinti kötelezettségét 2017. augusztus 31-ig az Önkormányzat által kibocsátott számla alapján megtéríti. 

III. Záró rendelkezések:

1. Jelen közös megegyezést a Felek képviselői elolvasás után, mint akaratukkal mindenben megegyezőt, jóváhagyólag aláírják.
2. A közös megegyezésben nem szabályozott kérdésekben a Felek a hatályos jogszabályokban foglaltak szerint járnak el.

